b'\n_START_ARTICLE_\nPia\xc8\x9ba Mare din Sibiu\n_START_PARAGRAPH_\nPia\xc8\x9ba Mare din Sibiu (\xc3\xaen german\xc4\x83 Gro\xc3\x9fer Ring) este pia\xc8\x9ba central\xc4\x83 a Sibiului, existent\xc4\x83 din anul 1366, odata cu finalizarea celei de-a treia centuri de fortifica\xc8\x9bii a ora\xc8\x99ului. Maior Circulus vulgariter Kornmargt (\xe2\x80\x9eInelul Mare, \xc3\xaen popor t\xc3\xa2rgul cerealelor\xe2\x80\x9d) este atestat ca atare \xc3\xaentr-un document din anul 1408, document \xc3\xaen care este amintit Mathias Baldi. Acesta a cump\xc4\x83rat \xc8\x99i reparat \xc3\xaen locul respectiv o cas\xc4\x83 de piatr\xc4\x83 de la Pipo de Timi\xc8\x99. \xc3\x8en alt document, din anul 1411, este atestat\xc4\x83 v\xc3\xa2nzarea unei case de piatr\xc4\x83 de c\xc4\x83tre Mathias Tromenauer lui Nicolaus Jenkowicz pentru suma de 1000 de guldeni, \xc3\xaen acela\xc8\x99i loc._NEWLINE_Este cea mai mare pia\xc8\x9b\xc4\x83 public\xc4\x83 din ora\xc8\x99ul vechi \xc8\x99i a fost martora activit\xc4\x83\xc8\x9bilor economice ale negustorilor din Sibiu. \xc3\x8en ea se organizau adun\xc4\x83ri cet\xc4\x83\xc8\x9bene\xc8\x99ti, t\xc3\xa2rguri \xc8\x99i chiar \xc8\x99i execu\xc8\x9bii. \xc3\x8en aceast\xc4\x83 pia\xc8\x9b\xc4\x83 a fost decapitat \xc3\xaen 1703 Johann Sachs von Harteneck, comite al sa\xc8\x99ilor \xc3\xaen perioada 1691-1703.\n_START_SECTION_\nOameni importan\xc8\x9bi\n_START_PARAGRAPH_\nLa \xc3\xaenceputurile comunismului \xc3\xaen Rom\xc3\xa2nia, autorit\xc4\x83\xc8\x9bile au dorit s\xc4\x83 demoleze edificiile medievale de pe latura de nord a Pie\xc8\x9bei Mari, pentru a se construi ni\xc8\x99te blocuri turn. Blocarea acestui plan s-a datorat luptei disperate a arhitectului Otto Czekelius, \xc3\xaen calitatea sa de arhitect al ora\xc8\x99ului.\n_START_SECTION_\nStatui\n_START_PARAGRAPH_\n\xc3\x8en pia\xc8\x9b\xc4\x83 se afl\xc4\x83 Statuia lui Gheorghe Laz\xc4\x83r \xc8\x99i o plac\xc4\x83 memorial\xc4\x83 plasat\xc4\x83 pe pavajul din granit \xc3\xaen memoria victimelor Revolu\xc8\x9biei din 1989 de la Sibiu. \xc3\x8en trecut, \xc3\xaen pia\xc8\x9b\xc4\x83 se afla amplasat\xc4\x83 statuia Sf\xc3\xa2ntului Ioan Nepomuk, care a fost mutat\xc4\x83 \xc3\xaen timpul regimului comunist \xc3\xaen curtea interioar\xc4\x83 a Bisericii Catolice din Pia\xc8\x9ba Mare._NEWLINE_Pe paviment, \xc3\xaen partea de est a pie\xc8\x9bei, reprezentat printr-un cerc de piatr\xc7\x8e ro\xc8\x99ie este amplasamentul Statuii lui Roland, atestat\xc4\x83 in anul 1550 \xc8\x99i demolat\xc4\x83 la mijlocul secolului 18, existen\xc8\x9ba statuii fiind probabil mai veche. Sub Statuia lui Roland se \xc8\x9bineau execu\xc8\x9biile capitale.'